ଆଉ ଜଣେ ଚାଷୀ ଜୀବନ ହାରିଲେ\nବରଗଡ଼ ଅଫିସ୍/ଭଟଲି,୧୬।୧୨(ଡି.ଏନ୍.ଏ.)-ବରଗଡ଼ ଜିଲାରେ ଚାଷୀ ଆତ୍ମହତ୍ୟା ଅଭିଯୋଗ ଧାରା\nଆଉ ଜଣେ ଚାଷୀ ଜୀବନ ହାରିଲେ\t December 16th, 00:00 AM December 16th, 00:00 AM\nବରଗଡ଼ ଅଫିସ୍/ଭଟଲି,୧୬।୧୨(ଡି.ଏନ୍.ଏ.)-ବରଗଡ଼ ଜିଲାରେ ଚାଷୀ ଆତ୍ମହତ୍ୟା ଅଭିଯୋଗ ଧାରା ଥମୁନାହିଁ। ଶନିବାର ଭୋର୍ ସମୟରେ ଜିଲାର ଭଟଲି ଥାନା ଅନ୍ତର୍ଗତ ଖର୍ସଲ ଗ୍ରାମର ଜଣେ ଚାଷୀ କୀଟନାଶକ ପିିଇ ଆତ୍ମହତ୍ୟା କରିଥିବା ଅଭିଯୋଗ ହୋଇଛି। ମୃତ ଚାଷୀ ହେଲେ ରୋହିତ ଭୋଇ (୪୦)। ଚକଡ଼ା ପୋକ ଉପଦ୍ରବ ଯୋଗୁ ଫସଲ ସମ୍ପୂର୍ଣ୍ଣ ଉଜୁଡ଼ିଯିବାରୁ ରୋହିତ ଆତ୍ମହତ୍ୟା କରିଥିବା ତାଙ୍କ ବାପା କୁଞ୍ଜ ବିହାରୀ ଭୋଇ ଅଭିଯୋଗ କରିଛନ୍ତି। ଏ ନେଇ ଭଟଲି ଥାନା ପୋଲିସ ଏକ ଅପମୃତ୍ୟୁ ମାମଲା (ନଂ.୧୯/୧୭) ରୁଜୁ କରିଛି। ବରଗଡ଼ ଜିଲା ମୁଖ୍ୟ ଡାକ୍ତରଖାନାରେ ମୃତଦେହ ବ୍ୟବଚ୍ଛେଦ କରାଇ ପୋଲିସ ଅଧିକ ତଦନ୍ତ ଚଳାଇଛି। ରୋହିତ ପ୍ରାୟ ୬ଏକର ଜମିରେ ଧାନଚାଷ କରିଥିଲେ। ମାତ୍ର ଚକଡ଼ା ପୋକ ଉପଦ୍ରବ ଯୋଗୁ ଫସଲ ସମ୍ପୂର୍ଣ୍ଣ ଉଜୁଡ଼ିଯାଇଥିଲା। ଏଥିପାଇଁ ରୋହିତ ସବୁବେଳେ ଚିନ୍ତିତ ରହୁଥିଲେ ବୋଲି କୁଞ୍ଜବିହାରୀ କହିଛନ୍ତି। ଶନିବାର ଭୋର୍ ପ୍ରାୟ ୪ଟାରେ ସମସ୍ତେ ଶୋଇଥିବାବେଳେ ରୋହିତ ଘରେ ଥିବା କୀଟନାଶକ ପିଇ ଦେଇଥିଲେ। ଗୁରୁତର ଅବସ୍ଥାରେ ତାଙ୍କୁ ବରଗଡ଼ ଜିଲା ମୁଖ୍ୟ ଡାକ୍ତରଖାନା ନିଆଯାଇଥିଲା। ସେଠାରେ ଡାକ୍ତର ତାଙ୍କୁ ମୃତ ଘୋଷଣା କରିଥିଲେ। ଶନିବାର ସକାଳେ ଭଟଲି ପୋଲିସ, ତହସିଲଦାର ବିଶ୍ୱନାଥ ସାହୁ, ଅତିରିକ୍ତ ତହସିଲଦାର ଅନୀଲ ହୋତା ପ୍ରମୁଖ ଡାକ୍ତରଖାନାରେ ପହଞ୍ଚି ରୋହିତଙ୍କ ପରିବାର ଲୋକଙ୍କୁ ସମବେଦନା ଜଣାଇବା ସହ ଆତ୍ମହତ୍ୟା ସମ୍ପର୍କରେ ପଚରାଉଚରା କରିଥିଲେ। ସେହିପରି ତହସିଲଦାର ସାହୁ ଓ ଭଟଲି ଥାନା ଅଧିକାରୀ ନିରୋଦ କୁମାର ଦାଶ ରୋହିତଙ୍କ ଘରକୁ ଯାଇ ତଦନ୍ତ କରିଛନ୍ତି। ପରିବାର ଲୋକଙ୍କୁ ହରିଶ୍ଚନ୍ଦ୍ର ଯୋଜନାରୁ ୨ହଜାର ଟଙ୍କା ସହାୟତା ପ୍ରଦାନ କରାଯାଇଛି। ଏ ନେଇ ଯୁଗ୍ମ ତଦନ୍ତ ଚାଲିଛି। ତଦନ୍ତ ପରେ ଆତ୍ମହତ୍ୟାର କାରଣ ଜଣାପଡ଼ିବ ବୋଲି ତହସିଲଦାର ସାହୁ କହିଛନ୍ତି।
